Svarín (osada)

Svarín je miestna časť obce Kráľova Lehota v okrese Liptovský Mikuláš.

Leží v údolí Čierneho Váhu, v ústí Čiernovážskej doliny do Liptovskej kotliny, na sútoku Čierneho Váhu so Svarínkou, v nadmorskej výške 695 m n. m., 5 km VJV od Kráľovej Lehoty. Z juhu obklopujú osadu Nízke Tatry, zo severu Kozie chrbty.

Svarín vznikol ako lesnícka osada, údolím Čierneho Váhu viedla Považská lesná železnica, ktorá mala v osade zastávku. Osadou vedie aj cesta III. triedy číslo 2356 ktorá vedie údolím rieky čierny váh a spája domovskú obec Kráľova Lehota s obcou Liptovská Teplička. 

Stojí tu ranč v ktorom má svoje sídlo Misijné centrum Kráľova Lehota pod vedením Mládeže pre Krista a niekoľko podnikových i súkromných chát.

Z osady vedie žltoznačkovaný turistický chodník na juh cez Svarínsku dolinu na Veľký bok (1 727,1 m n. m.) a ďalej na Zadnú hoľu (1 619,4 m n. m.) v hlavnom nízkotatranskom hrebeni.

 Galéria 

Kategória:Miestne časti na Slovensku
Kategória:Kráľova Lehota
Kategória:Okres Liptovský Mikuláš